Nordea snur i atomvåpen-spørsmålet

Kundepress og boikottaksjoner får banken til å trekke seg fra investeringer de forsvarte for 48 timer siden.

Administrerende direktør Christian Clausen i Nordea Anders Wiklund

28. okt. 2011 09:45 Sist oppdatert 28. oktober 2011

Onsdag fortalte Nordea leserne av Aftenposten.no hvorfor de med god samvittighet investerer i atomvåpen.

— Nordea følger internasjonale ratifiserte konvensjoner i sine investeringsprosesser. Det finnes i dag ingen konvensjoner mot produksjon av atomvåpen, slik det gjør mot klasebomber og landminer, sa Sasja Beslik, leder for ansvarlige investeringer i banken.

Les også - Da må man slutte å fly Norwegian også

Han fortsatte med å utfordre forbrukere som vil være konsekvente til ikke å fly Norwegian, ettersom de kjøper fly fra selskapet Boeing, som et blant atomvåpen-produsentene Nordea har investert i.

— Skal man utelukke produsentene, må Norge slutte å kjøpe amerikanske statsobligasjoner, fordi USA produserer atomstridshoder. Dette snakker man aldri om, mente Beslik.

Nye konklusjoner

Fredag har imidlertid banken kommet til andre konklusjoner, og fryser investeringer i 24 selskaper knyttet til atomvåpenproduksjon.

— Jeg skjønner at det ser ut som en snuoperasjon, men det er en forlengelse av arbeidet vi har drevet hele tiden med å gjøre ansvarlige investeringer. Innspillene fra Framtiden i Våre Hender, Røde Kors og kunder har vært nyttige i denne sammenhengen, sier Thomas Sevang, informasjonssjef i Nordea Bank Norge.

- Men for to dager siden forsvarte dere investeringene?

— En stor fondsforvalter må bruke litt tid på å vurdere konsekvensen av beslutningene man tar. Dette er dynamiske prosesser, og vi har tatt utgangspunkt i analogien til klasevåpen, som det er internasjonal enighet om at er forbudt.

- På onsdag brukte Nordea kontrasten til klasevåpen, ved at det ikke finnes en tilsvarende konvensjon mot atomvåpen, for å forsvare investeringene sine?

— Det er forskjell på hva som diskuteres før en beslutning tas, og hva som kommuniseres etter at en beslutning er tatt. Nå er vi glade for å kunne informere våre kunder og kritikere om vår beslutning, sier Sevang.

Sasja Beslik utdyper:

— Etterdiskusjoner i vår komité har vi kommet frem til at det er en tydelig linkmellom illegale våpen, masseødeleggelsesvåpen og atomvåpen. Til tross for atdet ikke finnes noen internasjonal konvensjon mot atomvåpenproduksjon, har vibesluttet å fryse investeringene våre i 24 selskaper som direkte ellerindirekte kan kobles til dette, sier han.

Glade

Framtiden i Våre Hender er glade for at Nordea snur.

— De har nok innsett at de har et forklaringsproblem når så mange andre banker klarer å kutte ut atomvåpen fra sin investeringsportefølje. Sammenhengen mellom imaget slik de ønsker å fremstå og det de faktisk gjør har blitt satt på prøve her, sier leder Arild Hermstad.

- Hva synes du om Nordeas argument med at forbrukere som vil være konsekvente på slutte å fly Norwegian?

— Det er forskjell å være eier av et selskap som produserer atomvåpen, og forbruker av andre produkter fra det samme selskapet. Når du som eier ikke stiller spørsmål ved etikken, går du god for den. Det er eierne i et selskap som må stå inne for selskapets politikk, sier Hermstad.

Også Røde Kors Ungdom er fornøyd med at Nordea nå kryper til korset.

— Dette er vi veldig fornøyd med. Det er kult at de har tatt signalene fra oss og kundene og at de trekker seg ut. De innså at atomvåpen ikke er akseptabelt blant norske folk, sier Knut Sverre, leder i Røde Kors Ungdom.